Diari Oficial de la Generalitat Valenciana


Sumari del DOGV 2895, del 23-12-1996 (1996/840400)

RESOLUCIÓ de 5 de novembre de 1996, de la Direcció General d'Ordenació i Innovació Educativa i Política Lingüística, per la qual s'estableix el procediment per autoritzar determinades entitats a convocar cursos d'especialització per al professorat d'Educació Infantil, Educació Primària, Educació Especial i del primer cicle d'Educació Secundària Obligatòria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2895

Data del DOGV
:   23-12-1996

Secció del DOGV
:   ALTRES DISPOSICIONS

Número del document
:   1996/840400


Data del document
:   05-11-1996

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 5 de novembre de 1996, de la Direcció General d'Ordenació i Innovació Educativa i Política Lingüística, per la qual s'estableix el procediment per autoritzar determinades entitats a convocar cursos d'especialització per al professorat d'Educació Infantil, Educació Primària, Educació Especial i del primer cicle d'Educació Secundària Obligatòria.  
L'Ordre d'11 de gener de 1996, del Ministeri d'Educació i Ciència (BOE de 23.01.96), estableix el procediment per a, entre d'altres, homologar cursos d'especialització per al professorat d'Educació Infantil, d'Educació Primària, d'Educació Especial i del primer cicle d'Educació Secundària Obligatòria.  
L'esmentada ordre, a l'apartat primer de les disposicions comunes, estableix que les corporacions locals i les organitzacions professionals i de titulars representatives del sector de l'ensenyament privat podran convocar, amb l'autorització prèvia de les administracions educatives que es troben en el ple exercici de les seues competències educatives, cursos d'especialització en els centres de què són titulars o als que representen.   
La mateixa ordre, en el seu apartat quart, determina que els esmentats cursos s'organitzaran mitjançant la universitat, excepte el cas del curs d'especialització musical que podrà organitzar-se també mitjançant una altra institució o entitat de reconeguda competència i prestigi en l'àmbit esmentat.  
En conseqüència, i en virtut de l'autorització conferida en l'apartat tretze de l'Ordre d'11 de gener de 1996, resolc:  
Primer  
Per a obtenir l'autorització prevista al paràgraf primer de l'apartat primer de l'Ordre d'11 de gener de 1996, caldrà acreditar que es tenen tots els requisits previstos en l'esmentada ordre, mitjançant la presentació del projecte de curs i del conveni subscrit amb la universitat corresponent o amb la institució o entitat de reconeguda competència o prestigi en l'àmbit de la música. Igualment, les entitats hauran d'acreditar la seua personalitat i representació.   
Segon  
El projecte del curs haurà d'incloure els següents aspectes:  
1. Nom del curs i efectes professionals del títol que s'expedirà a la finalització del curs.  
2. Entitat que convoca i universitat que expedirà els corresponents certificats.  
3. Universitat, escola universitària, facultat o entitat on s'impartirà i es farà el curs.  
4. Requisits d'accés, nombre de places convocades que no podrà excedir de 35. Criteris, procediment i barem per a la selecció, si escau, model de sol·licitud i terminis de presentació i resolució del procés d'admissió. En aquells cursos en què es requeresca la superació d'una prova inicial, el nivell d'aquesta s'ajustarà a l'establert per a cada curs en les convocatòries que la Conselleria de Cultura, Educació i Ciència realitze anualment.   
5. Desenvolupament i concreció dels continguts previstos en l'annex III de l'Ordre d'11 de gener de 1996, crèdits exigits, calendari i horari del conjunt del curs.  
6. Criteris i procediment d'avaluació del curs, que garantiran en tot cas la consecució dels objectius formatius corresponents a l'especialització que es tracte.  
7. Relació de les persones que han sol·licitat participar en el curs, amb indicació de les dades personals (nom, cognoms, DNI, adreça, telèfon) i professionals (nom del centre educatiu, adreça i telèfon).  
8. Als efectes de la realització del Pràcticum que forma part dels continguts dels cursos, descrits en l'esmentat annex III, es tindran en compte les següents circumstàncies:  
a) El Pràcticum es realitzarà al centre on preste serveis l'assistent al curs.  
b) Els assistents impartiran, dintre del seu horari lectiu, la matèria d'especialització durant un mínim de tres hores setmanals.  
Amb aquesta finalitat, s'inclourà en l'expedient de cada professor sol·licitant el certificat de la direcció del centre en què se l'autoritza a realitzar les pràctiques docents en l'esmentat centre i es compromet a certificar sobre el seu compliment.  
Tercer  
Respecte al contingut de l'apartat primer, segon paràgraf de les disposicions comunes de l'Ordre d'11 de gener de 1996, s'entendrà per organitzacions de titulars representatives del sector de l'ensenyament privat, aquelles que estiguen legitimades com a representants dels empresaris dels centres i que participen en la negociació col·lectiva en l'àmbit sectorial de l'ensenyament.  
Així mateix, es consideren organitzacions professionals, aquelles que estiguen legitimades com a representants dels treballadors dels centres docents i que participen en la negociació col·lectiva. Així com les associacions i organitzacions professionals amb una reconeguda trajectòria i experiència en la formació del professorat.  
Les entitats sol·licitants hauran d'aportar la documentació que les acredite com a representants en el sector de l'ensenyament.  
Quart  
Respecte al que disposa el primer paràgraf de l'apartat quart, la competència i prestigi en l'àmbit de la música de les entitats i institucions assenyalades, seran valorades per l'òrgan encarregat d'autoritzar la realització del curs, seguint el criteri mantingut pels experts que la Direcció General d'Ordenació i Innovació Educativa i Política Lingüística determine en cada cas.  
Cinquè  
El procediment d'autorització s'iniciarà mitjançant escrit de sol·licitud adjuntant la documentació acreditativa dels requisits establerts en aquesta resolució. La tramitació del procediment es realitzarà pel Servei de Formació del Professorat que constatarà que es compleixen els requisits establerts i formularà la corresponent proposta de resolució davant aquesta direcció general.  
El termini màxim per a resoldre les sol·licituds serà de tres mesos. Si no hi ha resolució expressa en el termini establert, les sol·licituds s'entendran desestimades.  
València, 5 de novembre de 1996.- El director general d'Ordenació i Innovació Educativa i Política Lingüística: Alejandro Bañares Vázquez.